1. מה היה מספר הנפשות במשפחת יעקב שהגיעה למצרים? (70)
2. מה קרה לבני ישראל בתקופה שבה גרו בארץ גושן ולפני השעבוד? (בני ישראל פרו וילדו הרבה ילדים והתרבו והתעצמו מאוד מאוד עד כדי כך שכל ארץ מצרים הייתה מלאה מהם, **אפילו** מחוץ לארץ גושן (נצי"ב))
3. "וּבְנֵ֣י יִשְׂרָאֵ֗ל פָּר֧וּ וַֽיִּשְׁרְצ֛וּ וַיִּרְבּ֥וּ וַיַּֽעַצְמ֖וּ בִּמְאֹ֣ד מְאֹ֑ד וַתִּמָּלֵ֥א הָאָ֖רֶץ אֹתָֽם"- כמה מילים מתארות ריבוי בפסוק? (6 מילים! חז"ל לומדים מכך שהיה זה פלא גדול איך ה' ברוב רחמיו וחסדיו דואג לבניו שזוכים להפוך למשפחה מרובה ביותר! (רש"י))
4. **אתגר גדול:** מי הן הדמויות הגיבורות בפסוק? (האימהות של עם ישראל! בני ישראל הלכו והתרבו בכמות ענקית, חז"ל אומרים במדרש שהיו האמהות הצדיקות יולדות 6 ילדים בכל פעם! איזה אמהות צדיקות! למרות שהן ידעו שעתיד להיות שיעבוד קשה לעמ"י הן היו בעלות אמונה וביטחון גדולים והאמינו לחלוטין בגאולת ה' את עמו. לכן, היו מוכנות ללדת עוד ועוד ילדים ולעבוד קשה מאוד בכל מטלות הבית, העיקר לזכות להיות שייכות לתהליך הגאולה של עם ישראל!)
5. את מי לא הכיר מלך מצרים החדש? (יוסף)
6. האם באמת המלך החדש לא הכיר את יוסף? (ברור שהמלך הזה כן הכיר את יוסף. הרי הוא היה עד לא מזמן המשנה למלך מצרים ודאג להצלת מצרים כולה מהרעב הקשה שפקד אותה. אבל המלך הזה החליט שהוא מתעלם מכל דבר שיוסף קבע במצרים, בין אם זה חוק ובין אם זה הנהגה, פשוט עשה עצמו כאילו מעולם לא שמע על יוסף-כפוי טובה! (רש"י, ת"י))
7. מה היה השלב הראשון בתכנית של פרעה לעצור את הריבוי של עם ישראל? (שלב ראשון בתכנית- פרעה ממנה שרי מיסים על עם ישראל)
8. מה היה המס שהטיל פרעה על עם ישראל? (המס היה שאנשים יבואו לעבוד. פרעה קבע כי כל אחד צריך לתת מס למלכות על ידי שיבוא לעבודה למשך תקופה ואחר כך יוכל לחזור לביתו ושוב יחזור לעבודה. עם ישראל החלו לעבוד ובנו את ערי המחסן של המלך- 'פיתום' ו-'רעמסס' (רמב"ן))
9. "וְכַֽאֲשֶׁר֙ יְעַנּ֣וּ אֹת֔וֹ כֵּ֥ן יִרְבֶּ֖ה וְכֵ֣ן יִפְרֹ֑ץ וַיָּקֻ֕צוּ מִפְּנֵ֖י בְּנֵ֥י יִשְׂרָאֵֽל"- מה קרה יותר ככל שהעינוי והשעבוד גברו? (עם ישראל התרבה יותר. חז"ל מלמדים אותנו שפרעה אמר 'פן ירבה' אך הקב"ה אמר 'כן ירבה!' (רש"י))
10. מה היה השלב השני בתכנית של פרעה? (פרעה הרשע וְעַמּוֹ לא ויתרו, כשהם ראו שהגזירות לא מועילות נגזרה גזירה חדשה- עבודת בניין- כל איש מצרי שירצה עובד יכול לקחת לעצמו מישהו מעם ישראל ולשעבד אותו! (רמב"ן))
11. האם פרעה הצליח לפגוע באמונה והביטחון בה' של עם ישראל? (ברור שלא! האמהות הצדיקות שלנו לא נחלשו באמונתן ובביטחונן שה' יושיע אותם והמשיכו ללדת ילדים ולגדל אותם למרות כל הקושי. וכפי שאמרנו- פרעה אמר- 'פן ירבה' אך הקב"ה אמר 'כן ירבה!' וכמו שלמדנו- כאשר יענו אותו כן ירבה וכן יפרוץ!)
12. מה הכוונה 'עבודת פרך'? (עבודה מפרכת היא עבודה ששוברת את הפועל שעובד)
13. מה היה השלב השלישי של פרעה? (לשעבד את עם ישראל בעבודת פרך. הם ציוו שמעתה על עם ישראל לדאוג בעצמו גם להכנת ה"חומר" וגם להכנת הלבנים ומבית המלכות יקבלו אך ורק תבן. גם בשדות, את עבודות השדה הקשות- חפירת בורות, הוצאת הזבל וכו'- הכל ציוו את עם ישראל שיעשו)
14. כיצד נקראו המילדות העבריות? (שפרה ופועה)
15. **אתגר:** האם יש משמעות לשמות של המילדות? (כן. חז"ל מלמדים אותנו שהיו אלו 2 מילדות צדיקות ביותר. כל כך אוהבות כל ילד שנולד! מלאות יראת שמים. 'שפרה' על שם שהייתה משפרת את התינוקות- כלומר מעסה ומחזקת את אבריו, 'פועה' על שם הייתה שרה בנעימות לתינוק ומרגיעה אותו, הן היו שוטפות, מנקות ומרגיעות את התינוקות שרק נולדו)
16. מה היה השלב הרביעי בתכנית של פרעה? (הוא ציוה על המילדות להרוג כל תינוק יהודי שנולד)
17. ממי פחדו המילדות וממי הן לא פחדו? (ותיראנה את האלוקים- בליבן נטועה חזק חזק יראת שמים חזקה עד מאוד! ולכן הן לא עשו את מה שציוה אותן פרעה, ואפילו שידעו- במעשה שכזה הן מסכנות את נפשן- הרי אי ציות למלך פירושו עונש מוות!)
18. **אתגר:** מה עוד עשו המילדות לטובת התינוקות שנולדו ואימותיהן? (המילדות הללו כל כך ריחמו על בנות ישראל והיו אוהבות ודואגות ליולדות ולילדיהן ולכן לא רק שלא צייתו לגזירה הנוראה הזו אלא גם נאמר עליהן - "ותחיין את הילדים"- כלומר הן היו מביאות ליולדות ולתינוקות שזה עתה נולדו מים ומזון (רש"י). בנוסף, הן היו הולכות לבתי היולדות ואם הייתה יולדת שהייתה ענייה אז הן היו אוספות עבורה מים ומזון מנשים עשירות)
19. למה פרעה קרא למילדות העבריות? (הן מוזמנות לבירור רציני מכיוון שהתברר למלך שהן לא ביצעו את דברו ושואל- למה עשיתם את הדבר הזה שהשארתן את הילדים בחיים ולא זו בלבד אלא גם נתתן עצות איך להחיות את התינוקות! (ספורנו))
20. כיצד ענו המילדות לפרעה? (המילדות אינן פוחדות מפרעה אלא אך ורק מה' ולכן באומץ לב הן עונות לפרעה- הנשים העבריות הן חכמות במיוחד ובקיאות כמו מילדות ומסייעות זו לזו ללדת ועוד לפני שאנו מגיעות לסייע להן בלידה הן כבר ממהרות ללדת. ואז, כשאנו מגיעות איננו יכולות לבצע את ציווי המלך שהרי אם נרצה אז לעשות משהו הן מיד ירגישו בדבר ויפסיקו לקרוא לנו כדי שנעזור להן ללדת (ספורנו))
21. מה היה השכר לו זכו המילדות הצדיקות? (ה' היטיב עם המילדות ומן השמים סיבבו שמאמציהן נשאו פרי והדבר שאותו הן הכי הרבה רצו התרחש לנגד עיניהן- עם ישראל המשיך להתרבות ולהתעצם (רש"י, אור החיים הק'))
22. אלו בתים חשובי יצאו מצאצאיהן של המילדות? (1. כהונה 2. לויה 3. מלכות)
23. "וילך איש מבית לוי ויקח את בת לוי" – מי היה האיש ומי הייתה האישה? (אמרם ויוכבד. בפרק ו' פס' י"ח-כ' נוכל לעשות את החשבון כדי להבין זאת)
24. האם כשעמרם התחתן עם יוכבד היה זה מעשה גבורה או מעשה רגיל? (עמרם, מגדולי וחשובי הדור קם בגבורה עצומה, ונגד ציוויו הנורא של פרעה נושא לאישה את יוכבד! כמה יראת שמים נתרבתה בזכותו בעולם! בוודאי שראו אותו אנשים מעם ישראל שבזכותו התגברו והתחזקו באמונה ובביטחון שה' יגאל את עמו ישראל (ע"פ הרמב"ן))
25. **אתגר:** מה הרגישה יוכבד כשהביטה בתינוק הנולד? (יוכבד שמה לב שיש כאן משהו חדש- התינוק הזה היה נראה טוב- ראשית, הוא היה שלם ובריא בכל איבריו (ספורנו), אך לא רק זה גם רוחנית מהרגע שהוא נולד היה מורגש שמשהו חדש קורה, הבית התמלא באור מיוחד (רש"י) וכל מבט בתינוק נתן ליוכבד ביטחון ואמונה גדולים יותר בישועת ה' את עמו- יוכבד קיוותה שאיתו יארע הנס לעם ישראל כדי שיזכו להינצל (רמב"ן))
26. במשך כמה זמן הצליחה יוכבד להחביא במסירות נפש את בנה? (3 ירחים (-חודשים))
27. מה היו החומרים ממנה הכינה יוכבד את התיבה להצלת בנה? (התיבה הייתה עשויה מ-'גומא' ולה היא הוסיפה חומרי איטום- מבחוץ זפת ומבפנים חמר)
28. למה שמה יוכבד זפת רק מבחוץ ולא מבפנים? (מכיוון שכך בטוח שהילד ישמר היטב כשבנוסף יהיה לו נעים וטוב בתוך התיבה- שריח הזפת שאינו נעים יהיה רק מבחוץ (רש"י כאן ובבראשית ו', י"ד))
29. בת כמה היתה מרים באותם ימים? (סה"כ בת 6 שנים!)
30. מה עשתה מרים בזמן שיוכבד הניחה את התיבה על שפת היאור? (מרים הצדיקה עמדה באומץ לב מדהים מרחוק, במקום בו היא רואה את התיבה המונחת על גדת היאור בין קני הסוף. ברור לה שאם תופסים אותה כך מסייעת לעבור על גזירת פרעה שהיא תתחייב בנפשה- אבל, בזכות אמונתה בה' והביטחון שישמור על עמו היא נשארת, באומץ לב אדיר, לוודא שאחיה הקטן נשמר היטב)
31. מי נכנסה לרחוץ ביאור? (בת פרעה)
32. מה ראתה בת פרעה כשהיא פתחה את התיבה? (בת פרעה פותחת את התיבה והנה, מול עיניה היא רואה תינוק קטן שנראה שנולד לאחרונה והוא בוכה. בליבה של בת פרעה מתעוררים רגשות רחמים וחמלה כלפי התינוק הקטן)
33. מי עורר את רגשות הרחמים והחמלה בליבה של בת פרעה? (ה'!)
34. מה עשתה מרים כשראתה את בת פרעה פותחת את התיבה? (היא ניגשת באומץ לב ענק אל בת פרעה ושואלת: האם תירצי שאלך לקרוא עבורך לאישה מניקה מהיהודיות כדי שהיא תניק עבורך את התינוק? הרי אם הוא יהודי יהיה עבורו טוב יותר אם יקבל חלב מאם יְהוּדִיָּה (ספורנו))
35. **אתגר:** מי דאג לשלם כל חודש עבור גידולו של מי שעתיד להיות המושיע של עם ישראל? (פרעה בכבודו ובעצמו! גם כאן, אנו רואים כיצד שומר הקב"ה על עם ישראל- פרעה אומר "פן ירבה" ומתאמץ בכל מאודו לפגוע בעם ישראל ולהפסיק את התרבותו. אך הקב"ה אומר "כן ירבה!" ולבסוף פרעה בעצמו משלם את שכר המניקה שמטפלת במי שעתיד לגאול את עם ישראל!!!)
36. איך התייחסה בת פרעה למשה? (היא דואגת לו במסירות ובאהבה גדולה עד אין קץ. וכפי שהתורה מתארת לנו- "ויהי לה לבן"! כלומר, היא התנהגה כלפיו ממש כאילו מדובר בבנה!)
37. מה משמעות השם 'משה'? (על שם המאורע שבו בת פרעה משתה, כלומר, משכה אותו מתוך מי היאור)
38. **אתגר חשוב:** למה משה נקרא בשם שנתנה בת פרעה ולא בשם שהוריו נתנו לו? (מכיוון שבת פרעה, באומץ לב גמלה חסד גדול עם תינוק קטן שנמצא ביאור, פעלה נגד גזירת המלך וכשכר על כך זכתה שדווקא השם שהיא בחרה הוא השם שבו התורה משתמשת! הקב"ה לא שינה את שמו אלא כך נקבע- ששמו יהיה 'משה'- מדהים עד כמה גדול ועצום הוא שכרם של מי שגומל חסד עם אחרים!)
39. את מה עוזב משה כשהוא יוצא אל אחיו? (משה חי באווירה נפלאה ביותר- לא חסר לו דבר. יש לו הכל- **כולם מתייחסים אליו יפה**, יש לו **כבוד וגדולה** בהיותו בן גידוליה של בת פרעה בכבודה ובעצמה ועכשיו הוא גם גדל בתפקידו- שפרעה מינה אותו לאחראי על ביתו!)
40. האם היחס הטוב, הכבוד והגדולה שווים בעיני משה מול הקשר אל אֶחָיו? (כל אלו אינם שווים בעיני משה רבנו! **היחס הטוב, הנוחות, הכבוד והגדולה** אינם שווים בעיניו. מְגַדְּלָיו סיפרו לו שהוא יהודי ולכן הוא מחליט לצאת מהארמון, קשה לו להישאר במקום כה טוב כשהוא יודע שאחיו בינתיים סובלים ונרדים בפרך (רמב"ן))
41. מה עשה משה לאחר שראה את המצרי משעבד ומכה אחד מבני ישראל? (משה רבנו יוצא להגנת אחיו. כנראה שהיו שם לא מעט אנשים מעם ישראל, אבל, שנים על גבי שנים של שעבוד קשה ונורא השפיעו על רגשותיהם והביאו אותם לאדישות ביחס למצבים כאלו. משה רבנו יודע שמעשה של פגיעה במצרי הוא חמור ביותר אך הוא לא מסוגל לראות את אחיו כך מושפלים. משה רבנו מסתכל לצדדים ורואה שאין אף אחד, מכה את המצרי, הורגו ומטמין אותו בחול)
42. מה ראה משה כשיצא לראות את אחיו ביום השני? (למחרת, יוצא שוב משה כדי להשתתף עם אחיו בצערם ובסבלותם ולצערו הוא פתאום רואה 2 יהודים רבים בניהם. משה מזדעזע לגמרי! ומיד מוכיח את הרשע - "למה תכה רעך"?! אמנם, נשים לב, שלא משה קורא לרשע 'רשע' אלא התורה מכנה אותו ככה)
43. להיכן ברח משה רבנו מפני פרעה? (למדין)
44. **אתגר:** למה משה הלך לשבת ולהמתין דווקא ליד באר? (כדי לחפש אישה. כשהגיע למדין עולים בליבו הרהורים- מה היה קורה אם היה נתפס על ידי פרעה- הרי אין לו צאצאים עדיין! לכן, הוא מחליט לחפש אישה ונוהג כמו אבותיו- שכשחיפשו אישה הלכו ליד הבאר (ישועות יעקב))
45. **אתגר:** כמה בנות היו לכהן מדין? (7)
46. למה הרועים גירשו את בנותיו של כהן מדין? (מכיוון שמאז שאביהן התעורר לשוב בתשובה- נידו אותו ואותן איתו. הבנות חשבו שיספיקו למלא את השוקת עוד בטרם יבואו הרועים (רמב"ן) הן ידעו מה צפוי להן ברגע שיבואו הרועים- ברגע שיגלו שהן שואבות מים אזי יגרשו אותן מיד)
47. איך הציל משה רבנו את בנות כהן מדין מפני הגירוש? (בדיבור תקיף! משה רבנו עומד שם ליד ומשתומם! איזו מן התנהגות! הוא בהלם מוחלט שכך מעיזים לנהוג עם הבנות הללו. הוא אמנם לא מכיר את הרועים ולא את הבנות, אבל כך לגרש אותן?! משה לא מסוגל להתאפק ומיד גם בגבורה אל מול הרועים הגדולים והחזקים שמולו. אהבת הצדק והרצון להיטיב לכולם דוחפים ומעניקים למשה כוחות גדולים לעמוד אל מול הרועים ולגרש אותם. חז"ל מלמדים אותנו שמשה לא נאבק פיזית עם גופו נגד הרועים אלא בזכות עמידתו האיתנה אל מול הרועים והוכחתו אותם מעומק הלב על מעשיהם הפסולים מדהימים את הרועים שנבהלים מעוצמתו של משה ומפסיקים לגרש את הבנות בצעקותיהם)
48. **אתגר:** מה עשה משה רבנו אחרי שהציל את בנות יתרו מהגירוש? (משה לא מסתפק בהצלת הבנות בלבד, אלא אף ממשיך ואף דולה ומשקה את כל הצאן של בנות יתרו! איזו אהבת צדק ויושר ורצון להיטיב לאחרים!)
49. מה הפריע מאוד לכהן מדין כשגילה שבנותיו עזבו את מי שהציל אותן? (חוסר הכרת הטוב. רעואל מופתע לגמרי מהתנהגות בנותיו- איך זה שכך עשיתן ולא דאגתן להביא אותו אל ביתנו ולהכיר לו טובה על חסדו הגדול?? איזו מן מידה טובה זו של הכרת הטוב?! רעואל אף ממשיך ואומר לבנותיו חזרו כעת אל האיש הזה וקראו לו שיבוא לשבת איתנו ולכל הפחות ניתן לו סעודה הגונה לאכול)
50. האם רעואל מסתפק בלתת למשה רבנו סעודה כהכרת הטוב על מעשהו? (הדברים לא מסתיימים בזה- רעואל כל כך רוצה להיטיב בחזרה ולהכיר טובה למשה ולכן משכנעו להשאר איתו לזמן ארוך, הוא לא מסתפק להכיר טובה פעם אחת אלא למשך זמן ארוך ואף מבקש שמשה יתחתן עם בתו- צפורה!)
51. כיצד נקרא הבן הראשון של משה רבנו וציפורה? (גרשם)
52. **אתגר:** מה מרגיש משה רבנו ביחס לאחיו המשועבדים ואותו הוא מבטא בשם גרשם? (משה רבנו בוחר לקרוא לבנו בשם כזה שמבטא את האהבה העצומה שלו לאחיו העבדים שעוד נמצאים בעבדות הקשה במצרים. משה קורא לגרשם מתוך הרגשה שהוא נמצא יחד עם אחיו במצרים רחוק מארץ מולדתם- ארץ ישראל!)
53. האם השעבוד של עם ישראל הוקל או נהיה קשה יותר אחרי שהמלך המצרי מת? (קשה יותר. מלך מצרים הרשע מת, בני ישראל ציפו לזה מאוד מפני שקיוו שכעת יעמוד להם מלך חדש וטוב יותר. אך לצערם הרב, קם מלך רשע עוד יותר מקודמו ועם ישראל נאנחו בייאוש מעבודתם הקשה ופנו בזעקה ותפילה אל ה' שיושיעם (רמב"ן))
54. התורה מלמדת אותנו כמה קשה לעם ישראל, מיד אחר כך כתוב שה' משגיח עלינו ואוהב אותנו. את מי ה' שולח כדי להוציא את עם ישראל ממצרים? (את משה רבנו. ה' מגלגל את הדברים כדי שיוציא את עם ישראל ממצרים)
55. איזה תפקיד לקח על עצמו משה רבנו בבית יתרו? (רועה צאן)
56. לאיפה לקח משה רבנו את הצאן למרעה? (לקצה המדבר. למקום בו אין שדות של אחרים וכך אין כל חשש של גזל)
57. "וּמֹשֶׁה הָיָה רֹעֶה אֶת-צֹאן יִתְרוֹ חֹתְנוֹ כֹּהֵן מִדְיָן וַיִּנְהַג אֶת-הַצֹּאן אַחַר הַמִּדְבָּר וַיָּבֹא אֶל-הַר הָאֱלֹקִים חֹרֵבָה"- **אתגר:** נסה לחשוב על מידותיו של משה רבנו שזכינו ללמוד מהמילים המודגשות בפסוק (**הכרת הטוב-** הכרת הטוב ליתרו שהכניסו לביתו ודאג לו לצרכיו השונים. **חסד-** חסד עם בנות יתרו שעובדות כל כך קשה במלאכת המרעה. **יושר-** זהירות מגזל ע"י הצאן. לשם כך הוא לוקח את העדר לקצה המדבר (רש"י). **יראת ה'-** המדבר הוא מקום בו יוכל להתפלל לה' וללמוד תורה באין מפריע (ספורנו, נצי"ב). **חמלה-** משה רבנו דואג לצאנו עד בלי די, וכמו דברי חז"ל במדרש על הגדי)
58. מה קרה לסנה שראה משה רבנו בקצה ההר? (הוא נשרף אך לא נאכל מחמת האש)
59. **אתגר שלא למדנו בכיתה:** למה ה' מתגלה למשה דווקא במראה שמעורר סקרנות? (כך משה לא יבהל מהתגלות ה' אליו אלא יתבונן על המחזה הלא רגיל שמולו וכך יתן דעתו עליו. רק אז ה' מתגלה שוב אל משה)
60. איך ענה משה לה' לאחר שקרא לו 'משה משה'? (הנני. אני מוכן ומזומן)
61. למה ה' ציוה את משה רבנו להסיר את נעליו? (ה' אומר למשה רבנו שראשית כל עליו להתכונן לקבלת דבר ה'- 'הורד את נעליך מרגליך מכיוון שהמקום בו אתה נמצא ועומד עליו הוא מקום קדוש!')
62. מה עושה משה רבנו מיד כשהוא מבין שהוא שומע את דבר ה'? (משה רבנו שומע את הדיבור האלוקי מתוך הסנה ומיד מסתיר את פניו. איזו יראת השמיים! משה רבנו בגדלותו ירא מלהביט היישר אל הסנה מכיוון שדרכו ה' מתגלה ומדבר אליו!)
63. **שאלה מאתגרת:** קרא את הפסוק- אילו מילים בפסוק מלמדות אותנו על שבח הארץ אליה ה' יעלה את עם ישראל? (וָֽאֵרֵד לְהַצִּילוֹ מִיַּד מִצְרַיִם וּֽלְהַעֲלֹתוֹ מִן-הָאָרֶץ הַהִוא אֶל-אֶרֶץ טוֹבָה וּרְחָבָה אֶל-אֶרֶץ זָבַת חָלָב וּדְבָשׁ אֶל-מְקוֹם הַכְּנַעֲנִי וְהַחִתִּי וְהָאֱמֹרִי וְהַפְּרִזִּי וְהַחִוִּי וְהַיְבוּסִי)
64. ה' רואה את הצער והסבל של עם ישראל במצרים. מה מצווה ה' את משה רבנו לעשות? (שילך בשליחותו אל פרעה ויוציא את בניו האהובים ממצרים!!!)
65. "וַיֹּ֤אמֶר מֹשֶׁה֙ אֶל-הָ֣אֱלֹקִ֔ים מִ֣י אָנֹ֔כִי כִּ֥י אֵלֵ֖ךְ אֶל-פַּרְעֹ֑ה וְכִ֥י אוֹצִ֛יא אֶת-בְּנֵ֥י יִשְׂרָאֵ֖ל מִמִּצְרָֽיִם"- משה רבנו חושש מלקבל עליו את האחריות הגדולה והחשובה בהוצאת עם ישראל ממצרים. מה החשש הראשון של משה רבנו? (משה רבנו בטוח שהוא לא מתאים לשליחות- הוא לא ראוי לדבר לפני מלכים ושרים ובנוסף, הוא לא יצליח לעורר את רגשות העצמאות והכבוד הלאומי של עם ישראל ומשה רבנו חושש שאולי אם הוא יהיה אחראי להוצאת עם ישראל ממצרים זה לא יצליח ודווקא הוא יגרום להפך, לעיכוב היציאה)
66. מה ענה ה' למשה על החשש הראשון? (ה' עונה למשה רבנו שאין לו לחשוש בקשר לדיבור אל פרעה וְעִם עַם ישראל כי הוא יעזור לו לדבר לפני פרעה ולפני עם ישראל)
67. **שאלת אתגר קשה:** למה משה שואל את ה' איזה שם ה' לומר לעם ישראל? (משה רבנו חשש שאם יבוא אל עם ישראל מבלי לגלות להם שם חדש שהם טרם הכירו אלא יאמר שזה אלוקי אבותם אז זה לא יעורר את העם לגאולה. על כן שואל משה- אם ישאלו מה שמו מה אענה?)
68. איזה שם אמר ה' למשה לגלות לעם ישראל? (אהיה)
69. מה המשמעות של השם 'אהיה'? (שה' תמיד משגיח ודואג לעם ישראל ושומר עליהם מכל דבר רע)
70. את מי מצוה ה' את משה שיאסוף אליו? (ה' מצווה את משה רבנו- לך ותאסוף את חכמי ישראל ותאמר להם שה' אלוקי אבותם התגלה אליך)
71. אילו 2 מילים חשובות מצווה ה' את משה שיאמר לזקנים? ('פקד פקדתי')
72. למה ברור שזקני ישראל ישמעו לקולו של משה רבנו? (הזקנים מיד יקבלו את דבריו מכיוון שהם יודעים במסורת מאבותם, דור אחרי דור שהגואל שיבוא ויאמר 'פקד יפקוד' כלומר שיהיה מלא באהבה עצומה ודאגה חזקה לעם ישראל וזה יגרום לו להתאמץ בכל כוחו למען ישועת העם, הגואל הזה הוא הגואל האמיתי (ישועות מלכו))
73. מה ה' מצווה את משה רבנו לומר עם הזקנים לפרעה? (ה' אלוקי היהודים ההולכים בדרכו של אברהם העברי וקוראים נגד כל העולם בשם ה' (ספורנו) התגלה אלינו ועל כן אנו מבקשים ללכת למקום שנמצא במדבר במרחק של 3 ימי הליכה ושם נקריב קרבנות לה' אלוקינו)
74. האם מלך מצרים יסכים לבקשת משה רבנו והזקנים? (ה' אומר למשה רבנו שידע מראש שהמלך המצרי לא יסכים שילכו ואפילו אם ינסו בכוח- ביד חזקה, הוא לא יסכים (רמב"ן))
75. ה' מבטיח למשה שכאשר יצאו עם ישראל הם לא יצאו בידים ריקות אלא- "וְשָֽׁאֲלָ֨ה אִשָּׁ֤ה מִשְּׁכֶנְתָּהּ֙ וּמִגָּרַ֣ת בֵּיתָ֔הּ כְּלֵי-כֶ֛סֶף וּכְלֵ֥י זָהָ֖ב וּשְׂמָלֹ֑ת וְשַׂמְתֶּ֗ם עַל-בְּנֵיכֶם֙ וְעַל-בְּנֹ֣תֵיכֶ֔ם וְנִצַּלְתֶּ֖ם אֶת-מִצְרָֽיִם"- מה יקחו בני ישראל משכניהם? (כלי כסף וכלי זהב ובגדים שיתנו על צאצאיהם עד כדי שירוקנו את מצרים מכל אלו! (רש"י))
76. מה חושש משה שיאמרו בני ישראל כשיראו שלמרות דברי ה' פרעה מסרב להוציאם ממצרים? (משה רבנו שבני ישראל יאמרו- איך יתכן שה' מרחם עלינו ואתה שליחו ופרעה מעיז להמרות את פי ה'?! אלא, שכנראה שאין אתה שליח ה' להוציאנו ברחמים (רמב"ן). משה רבנו חושש שעם ישראל כל כך שקועים בעבדות, עד שזה משפיע עליהם שהם לא יאמינו שהגיע זמן הגאולה)
77. מה נותן ה' למשה כדי לחזק את האמונה של בני ישראל? (ה' נותן למשה רבנו 3 אותות- מופתים)
78. מה היו 3 האותות שנתן ה' למשה רבנו שיעשה לפני העם? (מטה נהפך לנחש, יד מצטרעת, מים נהפכים לדם)
79. **אתגר:** איך יגרמו האותות לעם ישראל להקשיב למשה רבנו? (ה' נותן למשה רבנו 3 אותות- מופתים. כאלו שהם ממש דבר פלא ושינוי חוקי הטבע הרגילים ובכך יעוררו את הלבבות להאמין בה', בורא שמים וארץ ומשנה אותם כרצונו ולכן גם ישנה את הסדר הרגיל של הטבע ויוציא את עם ישראל ממצרים. כך גם האמונה הכללית של עם ישראל תתחזק. וגם משה רבנו יבין יותר ששליחותו אינה רק להוציא את עם ישראל אלא בשליחותו הוא ממש משנה סדרי בראשית כי במעשיו יתחדש דבר גדול מאוד בעולם)
80. משה רבנו ברוב ענוותנותו עדיין חושש. ממה חשש משה רבנו בקשר ליכולת הדיבור שלו? (משה אומר לקב"ה- בבקשה ה', אני לא איש דברים – איני יודע איך לדבר נכון ובאופן ראוי לפני מלכים, כך זה עוד מימי קטנותי ואפילו בהיותי במצרים בבית פרעה לא ידעתי ולא הייתי מורגל בכך והסיבה לכך היא מפני שאני כבד פה וכבד לשון כלומר שאני לא בקי בשפה המצרית בצורה רהוטה (ספורנו, רשב"ם))
81. איך חיזק ה' את משה מחששו לגבי הדיבור מול מלכים? (שהוא יהיה איתו וישים בפיו את הדיבור הראוי והמתאים לפני השרים והמלכים)
82. **אתגר:** האם לאחר 4 חששות, משה רבנו משתכנע שהוא מתאים לתפקיד שליח ה'? (לא. משה רבנו מרגיש חזק חזק בליבו שה' מצווה אותו על שליחות חשובה מאין כמותה, שליחות כזאת אסור בשום פנים ואופן שלא תצליח! על כן מרוב אהבתו ודאגתו לאחיו היקרים ממשיך משה רבנו בגודל ענוותנותו ואומר לקב"ה- שלח נא שליחות זאת בידי מישהו אחר שיותר ראוי שהוא גם בטוח יצליח בביצוע השליחות (רמב"ן))
83. מה הכוונה שְׁלַח-נָא בְּיַד-תִּשְׁלָח שאמרו משה רבנו לה'? (שה' ישלח מישהו אחר, כמו: אהרן אחיו)
84. מה ענה ה' למשה רבנו שאמר "שְׁלַח-נָא בְּיַד-תִּשְׁלָח"? (אהרן אחיך יעזור לך לדבר לפני פרעה ולפני העם, אני יודע את יכולתו וכשרונו לדבר כראוי לפני מלכים וגם באופן מתאים לפני העם)
85. האם אהרן יחליף לגמרי את משה או שיהיה מוטל עליו רק לדבר לפני אחרים? (התפקיד מוטל על משה! הוא יאמר לאחיו את הדברים ויסביר לו מה צריך לומר ובכל זאת אומר ה' שיהיה עם פיו ועם פיהו ויתן בפיהם את הדברים הנכונים והראויים לדיבור לפני פרעה ולפני בני ישראל. ואמנם, הוא ידבר עבורך אל העם והוא יהיה לך ל"פה" אך אתה תהיה לומד ממני מה יש לומר (ת"י))
86. **אתגר:** למה משה רבנו לא יוצא מיד למצרים לבצע את שליחותו אלא קודם הולך לבית חותנו? (משה רבנו מקבל עליו את שליחותו ותפקידו החדש. על כן, משה רבנו רוצה לדרך מיד. אך יש דבר אחד שיש להקדים לשליחות החשובה הזו- הכרת הטוב כלפי יתרו חותנו שהיטיב איתו. משה רבנו זכה לשליחות אלוקית חשובה מאין כמותה! להוציא את עם ה', עם ישראל ממצרים! אך קודם לביצוע השליחות, משה רבנו מקפיד להכיר טובה לחותנו שהיטיב עימו!)
87. את מי לקח איתו משה רבנו למצרים? (את כל משפחתו. כך גם עם ישראל יאמינו הרבה יותר שאכן משה רבנו שליח ה' לגואלם שהרי אם לא היה מאמין ובטוח לגמרי שיצליח במשימה לא היה מביא את משפחתו ומסתכן בשיעבודם (רמב"ן))
88. "**וַיִּקַּח מֹשֶׁה** אֶת-אִשְׁתּוֹ וְאֶת-בָּנָיו"- מה הסביר משה רבנו לבני משפחתו? (משה רבנו הסביר למשפחתו (ציפורה הייתה מעוברת עם אליעזר) את חשיבות השליחות ומעלתה העצומה והרכיבם על החמור וחזר לארץ מצרים)
89. מה ה' מצווה את משה רבנו לומר לפרעה? (שישלח את בנו בכורו- עם ישראל!)
90. **אתגר:** האם ה' אמר למשה רבנו לגלות לפרעה מה יהיה העונש לַמִּצְרִים אם לא ישלחו את עם ישראל? (הקב"ה מצווה שמשה יודיע מראש לפרעה מה יהיה עונשו. שלא כמו מלך בשר ודם שמסתיר את תוכניותיו כדי לנקום במי שהוא שונא)
91. איך הצילה ציפורה את משה רבנו מהמחלה שבאה עליו במלון? (צפורה מבינה שכנראה העונש בא בגלל שטרם מלו את בנם ומיד מלה את אליעזר וזורקת ליד רגלי משה את הערלה- באומרה שבזכות דמים אלו ישאר לה חתנה (רשב"ם))
92. מי הנהיג את עם ישראל בזמן שמשה היה בארמון פרעה ובמדין? (בזמן שמשה היה בארמון פרעה ובמדין אהרן נשא בעול הכבד של הנהגת העם)
93. לאן ציוה ה' את אהרן ללכת? (ה' התגלה לאהרן וציוה אותו לצאת לכיוון המדבר לקראת משה אחיו)
94. מה עשה אהרן כשפגש את משה רבנו אחרי שלא ראה אותו שנים ארוכות? (אהרן נושק לאחיו היקר מרוב אהבה ושמחה! כבר הרבה מאוד שנים שהם לא ראו זה את זה! אהרן יוצא מיד לדרך ופוגש את אחיו בין מדין למצרים, בהר בו התגלה ה' למשה רבנו בסנה ובו עתיד עם ישראל לקבל את התורה)
95. **אתגר:** אילו מידות טובות למדנו מאהרן היוצא לקראת אחיו? (ענווה- ברור היה לאהרן שמי שמתאים יותר להנהיג את העם היה אחיו הצעיר! אמונה- אהרן האמין שכך הוא רצון ה'! ברור שצריך שדווקא משה יהיה המנהיג! אהבת ישראל- מה שבאמת חשוב זה שיהיה טוב לעם ישראל, שיזכו לרווח והצלה! לכן לא משנה מי יהיה המנהיג)
96. את מי אספו משה ואהרן כשהם הגיעו למצרים? (את זקני ישראל)
97. **אתגר גדול:** למה כתוב 'וילך משה ואהרן' ולא 'וילכו' בלשון רבים? (משה ואהרן הולכים יחד, בלב שלם ואוהב כאילו הם אחד –"וילך")
98. מי דיבר לפני הזקנים? (אהרן)
99. מי עשה את האותות לעיני העם? (משה (נצי"ב))
100. האם משה ואהרן הצליחו לעורר את האמונה של עם ישראל? (ברור! "ויאמן העם"!)
101. האם גם מי שאמונתו הייתה חלשה מרוב השעבוד הקשה הצליח להתגבר ולהאמין? (כן! משה עושה את 3 האותות שציום ה', אפילו חלושי האמונה התמלאו אמונה וביטחון באהבת ה' את עמו ובכך שה' עתיד להושיעם! עם ישראל נרגש כולו ומתמלא אמונה גדולה וביטחון בישועת ה' אותם. העם הקשיבו בדריכות לדברי אהרן ושמעו את המילים 'פקד יפקוד' ומיד היו נרגשים והתמלאו אמונה!)
102. איזה פעולה עשו עם ישראל מרוב שמחה והודיה לה' אחרי שנתבשרו שה' יגאל אותם ממצרים? ('ויקדו וישתחוו')
103. "וְאַחַ֗ר בָּ֚אוּ מֹשֶׁ֣ה וְאַֽהֲרֹ֔ן וַיֹּֽאמְר֖וּ אֶל-פַּרְעֹ֑ה כֹּֽה-אָמַ֤ר ה' אֱלֹקֵ֣י יִשְׂרָאֵ֔ל שַׁלַּח֙ אֶת-עַמִּ֔י וְיָחֹ֥גּוּ לִ֖י בַּמִּדְבָּֽר"- מה אמרו משה ואהרן לפרעה? (ה' אלוקי ישראל אמר שתשלח את עם ישראל כדי שיעשו לו חג במדבר!)
104. מה ענה פרעה הרשע למשה ואהרן אחרי שהם דרשו בשם ה' להוציא את בני ישראל ממצרים? (פרעה הרשע לא מתרגש ועונה בחוצפה שאין כמותה למשה ואהרן - "לא מכיר את שם האלוקים הזה שאתם מדברים עליו ושאני צריך לשמוע בקולו לשלוח את אחיכם, איני מכיר את שם האלוקים הזה וגם את ישראל לא אשלח! (תרגום))
105. איך היה ראוי שפרעה יגיב לדברי משה ואהרן? (ברור שמה שראוי להיות זה שפרעה יקבל את דברי משה ואהרן שנאמרו באומץ ובגבורה ובמיוחד שאלו דברי ה'! ויאפשר את שחרור העם ממצרים. אך במקום זאת פרעה מגיב אחרת)
106. למה פרעה לא פוגע במשה ואהרן? (פרעה לא מעלה על דעתו לפגוע או לאסור את משה ואהרן מכיוון שהוא רואה את אומץ ליבם וגבורתם הנובעת מכך שהם רוצים בקיום דבר ה' כמובן שזה לא סתם קרה כך, אלא היה זה בהשגחת ה' עליהם כדי לשמור עליהם מכל פגע (נצי"ב))
107. מי הם הנוגשים ומי הם השוטרים? (הנוגשים הם מצריים והשוטרים יהודים. נוגש אחראי על כמה שוטרים. ושוטר אחראי על העם שעובד)
108. מה היו 3 הדברים שפרעה הרשע הוסיף כדי להכביד על עבודת עם ישראל? (1) שיאספו לבד תבן. 2) שיכינו לבד לבנים. 3) שיכינו את אותה כמות לבנים כפי שהכינו עד היום.)
109. תִּכְבַּ֧ד הָֽעֲבֹדָ֛ה עַל-הָֽאֲנָשִׁ֖ים וְיַֽעֲשׂוּ-בָ֑הּ וְאַל-יִשְׁע֖וּ בְּדִבְרֵי-שָֽׁקֶר - למה פרעה הרשע הכביד את העבודה על עם ישראל? (פרעה הרשע מתייחס בכזה זלזול לרצון של עם ישראל להשתחרר מהשעבוד הנורא! הוא אומר לנוגשים והשוטרים- עדיף שתכבד העבודה על עם ישראל וכך לא יהיה להם פנאי לעסוק בדברי שקר כמו לעבוד את האלוקים שלהם במדבר)
110. וְהַנֹּֽגְשִׂ֖ים אָצִ֣ים לֵאמֹ֑ר כַּלּ֤וּ מַֽעֲשֵׂיכֶם֙ דְּבַר-י֣וֹם בְּיוֹמ֔וֹ כַּֽאֲשֶׁ֖ר בִּהְי֥וֹת הַתֶּֽבֶן- האם הנוגשים המצריים קיימו את ציוויו של פרעה הרשע? (כן. הנוגשים המצריים הרשעים דוחקים בעם ישראל- "קדימה! עליכם לסיים את מעשיכם כפי שהייתם עושים כל יום כאשר התבן היה מוכן עבורכם מאת בית המלך. כמה סבל וצער יש לעם ישראל, שאפילו שהעבדות עד עכשיו קשה מנשוא היא עכשיו עוד יותר מזה מתגברת והולכת)
111. למה השוטרים היהודים הוכו? (בתוך הצרה הגדולה הזו נמצאים השוטרים הישראלים הממונים על העבודה. הנוגשים המצריים מינו אותם לזרז את העם ולשים לב שהעבודה מבוצעת. אך הם כל כך הצטערו בסבלם של עם ישראל, ליבם לא נתן להם לפגוע בהם ולדחוק בהם ולהקשות עליהם עוד יותר ממה שכבר קשה להם ולכן, אפילו שהם היו חייבים לסיים את יום העבודה עם מספר מסויים של לבנים מוכנות לבנייה- השוטרים היו חוזרים על הנוגשים עם מספר מועט יותר ולכן הם ננזפו והוכו- 'למה לא סיימתם את חובתכם להכין לבנים כפי שהיה עד כה! לא אתמול ולא היום סיימתם להכין את הכמות המספקת!')
112. אתגר: מה גרם לשוטרים היהודים להתלונן בצורה קשה לפני משה ואהרן? (מרוב שכל כך קשה לשוטרים לראות את סבל העם, הם מדברים דברים קשים למשה ואהרן: יתגלה ה' עליכם ויפרע מכם על אשר בגלל שבאתם אל פרעה הבאשתם את ריחנו בעיני פרעה ועבדיו עד שהם כמעט והורגים אותנו בגזירות החדשות שהם שמים עלינו. כמובן, שהשוטרים כלל לא רצו לפגוע בכבודם של מנהיגי הדור הצדיקים, אך עלינו לזכור כמה סבל וצער היה להם כשהם ראו את צערם של בני ישראל שהולך וגובר בעקבות דבריהם של משה ואהרן ובגלל זה הם דיברו בכזו תקיפות)
113. משה רבנו פונה אל ה' בכאב גדול על מצבם של עם ישראל שהחמיר בשל דבריו אל פרעה, איך ה' עונה למשה רבנו? (ה' עונה למשה: אמנם פרעה החמיר את העבדות אך אל חשש. אין ממה להתרגש זה רק לזמן קצר. כעת תראה מה אעשה לפרעה כשאנחית עליו את אותותי ומופתי עד שהוא ישלח ויגרש את עם ישראל ממצרים!)